Politikerne har kig på fiskeskipper Niels Arne Hounisen og hans families store hesteejendom med pragtvilla til over 20 millioner kroner for at udstykke til parcelhuse.

Annonce

Esbjerg Kommunes mangeårige bestræbelser på at skaffe attraktive byggegrunde nord for Hjerting kan i yderste konsekvens resultere i et ordentlig hul i kommunekassen i form af udgifter til ekspropriation af en privat lystejendom. Kommunen har nemlig kurs mod et tvangsopkøb til over 20 millioner kroner for den bestemte ejendom, hvis staten godkender de udstykninger af parcelhusgrunde inden for kystnærhedszonen i Sjelborg, som Esbjerg Byråd i årevis har sukket efter. Nu, da Planloven er blevet liberaliseret, har politikerne således deres blikke stift rettede mod især et godt 10 hektar stort område - cirka 100.000 kvm - mellem Sanatorievej og Sjelborgvej, som for størstedelens vedkommende ejes af én person. To andre, mindre lodder ejes af henholdsvis Mogens Roued og Esbjerg Kommune selv, men Plan & Miljøudvalget har netop anbefalet byrådet at ansøge staten om at få hele området med i det kommende "landsplandirektiv for udviklingsområder". Sker det, vil politikerne forsøge at gennemtvinge udstykningen af området - enten som privat udstykning eller i den mere gængse model, hvor kommunen opkøber jord og ejendomme og selv byggemodner og sælger.

Sagen kort



Staten har med den seneste ændring af planloven givet ekstraordinær mulighed for, at kommunerne kan udpege udviklingsområder i kystnærhedszonen med mulighed for planlægning for udvikling af byer, landsbyer samt give tilladelse til anlæg.



I den forbindelse har Esbjerg Kommune udpeget fire områder, hvor man gerne ser udstykning til boliger.



Et flertal i Plan & Miljøudvalget har vedtaget at medtage to områder i Esbjerg i et kommende landsplandirektiv for udviklingsområder.



Område 1 er placeret mellem Sanatorievej og Sjelborgvej, mens område 2 befinder sig på landsiden af Sædding Strandvej nord for Ådraget, hvor der i dag ligger sommerhuse.



Socialdemokratiet stemte imod medtagelse af område 2, idet man ikke ønsker at skabe mulighed for helårsbebyggelse i den grønne kile mellem Hjerting og Sædding.



Annonce

Attraktive grunde

Ifølge formanden for Plan & Miljøudvalget, John Snedker (S), skal landets kommuner inden 15. oktober i år indgive ansøgninger om at få kystnære områder til udstykning med i landsplandirektivet. - Vi synes, det er vigtigt, at man på udvalgte steder kan lave spændende og attraktive byggegrunde, hvor det hidtil har været vanskeligt eller umuligt at gøre det. Vi finder stedet her naturligt som en fin afrundning af Hjerting, og vi ved, at der vil være stor interesse for grundene. Specielt dette område har vi gennem længere tid gerne villet udvikle som boligområde, og derfor glædede det os, da den daværende erhvervs- og vækstminister (Troels Lund Poulsen (V), red) var på besøg og stillede sig velvilligt over for sagen, siger John Snedker.

Annonce

Ejere undrer sig